夢齡九日有詩兼懷昌齡次韵
作者：王十朋
朝代：宋

paragraphs: 長記去年今日好，門外秋香噴沉腦。
弟兄隣里同登高，把菊行觴樂非少。
山殽海錯鄉味佳，銀瓶索酒不用賒。
醉中不記脫巾卧，明日頭上猶黄花。
今年豈不欲行樂，竊祿東州官事束。
那堪送酒無白衣，旋糶黄粱買桑落。
何如與子俱休休，誰能長抱離鄉憂。
移書問訊惠連弟，三徑許我歸來不。